Hlina, Alojz, poslanec NR SR (2015-05-21):
Vážená pani predsedajúca, vážené kolegyne, kolegovia, ja len taký aj výraz úcty k práci. Lebo naozaj to, tá miera ignorancie je obludná a kolegovia si dali tú prácu, že to vypracovali. Len z úcty k práci teda aj takouto veľmi krátkou formou oceňujem, že nestratili tú vieru a elán, že to má zmysel predložiť. My, keď možno aj niekto hľadá zmysel toho bytia svojho tu, tak malo byť, teda že prečo predkladáme, lebo mňa sa to tak pýtali, že prečo. No, teoreticky potom môžete pretransformovať to, čo ste predkladali a nepresadili, do volebného programu. A to by som prípadne teda odporúčal, že naozaj, aby aj tuná kolegovia so Siete, lebo to je otázka, ktorá stojí za to. Proste tu vám to neprejde, ale nájsť tie mechanizmy tak, aby to sa stalo súčasťou volebného programu, aby to potom prešlo. Naozaj podľa mňa, že to, že varia držkovú polievku v nemocnici v Banskej Bystrici alebo že zostavujú receptúru v Luxemburgu, je naozaj luxus. Proste my sme sa fakt k tomu dopracovali a treba to riešiť. Naozaj ja si myslím, že podľa mňa nejaká taká pani Helenka z Radvane by navarila lepšiu držkovú polievku, hej, keby ste jej dali tú šancu a moc. Nie že moc, tú šancu, že vyskúšať, že proste dostala by tú dôveru a ona by verila tomu nášmu systému, že sa to dá, že keď bude robiť. Viete, že keď dáte ľuďom istotu, že keď budú robiť, že zarobia a dostanú zaplatené, lebo u nás sa ľudia tešia dvakrát. Prvýkrát, keď majú robotu, a druhýkrát, keď im ju zaplatia. Žiaľ, tam sme sa dopracovali. Naozaj, ja si myslím, že by ste našli v Banskej Bystrici a neviem kde ešte všade vyhrali tí Luxemburčania to stravovanie v tých nemocniciach, hej, že našli by sme. V Trenčíne. Aj v Trenčíne je podľa mňa niekde nejaká firma, ktorá je schopná zamestnať nejaké kuchárky a tie sú schopné uvariť držkovú polievku a proste to, čo sa navarí, sa aj zje. To, čo sa zarobí, zostane v Trenčíne. Viete, to je to, že prečo musia variť držkovú polievku v nemocniciach slovenských z Luxemburska? Povedzte mi. Normálne hamletovská otázka pomaly (povedané s pobavením), ja teraz sa do remesla pani Vášáryovej. Ja naozaj žasnem nad tým, prečo je to tak. Kde na to prišli vlastne v tom Luxemburgu, že potrebujú variť držkovú polievku alebo receptúry pre pacientov v Banskej Bystrici. Kde prišli Belizania, že potrebujú v Piešťanoch cétečko? Prečo sú domorodci v Curacau nespokojní so systémom našej privatizácie? (Reakcia z pléna.) Žiaľ. Viete, a to sú tie paradoxy. No to je už absurdné, na úrovni, aj sa človek usmeje, ale je to taký úsmev cez slzy, že čo s tým. Ideme to tolerovať alebo skúsime to zastaviť, hej? Naozaj je to bezbrehé. Kradne sa aj v Dánsku, predpokladám, aj v Nemecku. Podľa mňa neexistuje krajina, kde sa nekradne. Ale niekde majú mieru. A my sme ušli z miery. A nemusíte ani knižky čítať, stačí Nový čas, že keď ujdete z miery, tak na konci je nešťastie úplne zákonité. Úplne zákonite. To je normálne logickým vyústením toho, že keď ujdete z miery, na konci je nešťastie. A my sme už ušli z miery. Už keď držkovú varia v Luxemburgu, tak to je už jednoznačným dôkazom toho, že niečo je zlé, že niečo sme pokazili. Oceňujem snahu kolegov a nezlomnú vieru (zasmiatie sa rečníka), nádej, že to má zmysel, lebo má to zmysel. Každá, viete, keď dlho ocikávate betónový múrik, pustí. Takže treba, je, viem, že je ľahšie sa vzdať alebo možno čakať, ale toto nie je správna cesta. Správna cesta je to, oceňujem, odporúčam potom prípadne zahrnúť aj do volebného programu a vysporiadať sa s tým. Ja verím v Radvani pani Helenke, Janke, Božke, Zdenke, ktorá by podľa mňa s láskou varila pacientom v banskobystrickej nemocnici, hej, proste verím, že sa tam nájde firma. Nemusíme si objednávať dodávku stravy z Luxemburgu. Ďakujem pekne.